《南浦 题朱孟辨芦洲聚雁》
清代·严绳孙

生绡淡墨，向人心、谱出许多愁。剩有垂杨金缕，几叶下寒流。

隐隐渔灯生处，锁潇湘、一派荻花秋。问宾鸿点点，稻粱何在，生占白蘋洲。

回首西风故国，有芙蓉、塘外月如钩。应是千帆数尽，人倚隔江楼。

此际离魂归去，正谁家、水调唱歌头。甚无情图画，烟中不著一扁舟。

作者简介：（1623—1702）江苏无锡人，字荪友。以诗古文辞擅名。康熙十八年，以布衣举博学鸿儒，试日仅赋一诗而出。授检讨，修《明史》，充日讲起居注官。迁右中允，乞归。工书画，有《秋水集》。